# Ecodisseny

L'ecodisseny o disseny ecològic és la incorporació de criteris ambientals en les fases de disseny, producció, distribució, utilització, reciclatge i tractament final de qualsevol producte amb el propòsit de prevenir o reduir l'impacte ambiental durant tot el seu cicle de vida.
L'ecodisseny pot ser introduït al llarg de les diferents etapes del cicle de vida dels productes, i existeixen diferents estratègies d'ecodisseny. Perquè sigui efectiu, cal identificar quina és l'etapa del cicle de vida del producte que cal millorar més i seleccionar l'estratègia més apropiada per a cada producte en concret i per a cada una de les etapes del seu cicle de vida.
Els productes ecodissenyats han de mantenir almenys la mateixa qualitat del seu equivalent en el mercat, són innovadors i tenen un menor impacte ambiental, a l'haver incorporat el medi ambient com un factor més en el disseny, fabricació i ús del producte

## Avantatges de l'ecodisseny

Les empreses que apliquen l'ecodisseny presenten una sèrie d'avantatges davant d'altres empreses:
* Reducció dels costos de fabricació i distribució mitjançant la identificació dels processos ineficients a millorar i l'assoliment de més valor utilitzant menys recursos naturals.
* Potenciar el pensament innovador dins l'empresa, que pot ajudar a trobar noves solucions i facilitar la creació de noves oportunitats de mercat.
* Reforçament de la imatge de la marca i del producte gràcies a una actitud més innovadora i sensible en relació als temes ambientals.
* Compliment de les normatives ambientals aplicables i anticipació als futurs canvis legislatius. La normativa vigent s'ha de considerar com el punt de partida a millorar.
* Millora de la qualitat dels productes mitjançant l'increment de la seva durabilitat i funcionalitat i fent-los més fàcils de reparar i reciclar.
* Major valor afegit dels productes en tenir un menor impacte ambiental al llarg del seu cicle de vida i una millor qualitat.
* Possibilitat d'accedir als mercats de compra ambientalment correcta o compra verda.
* Possibilitat d'accedir als sistemes d'ecoetiquetatge.
* Ampliació del coneixement del producte i del seu cicle de vida, que pot ser utilitzat en la seva planificació estratègica.

## Estratègies d'ecodisseny

Per a l'aplicació de l'ecodisseny, cal fer una anàlisi ambiental del producte amb alguna de les eines existents (anàlisi del cicle de vida, o altres tècniques que permeten identificar els aspectes i impactes ambientals d'un producte), i decidir l'estratègia d'ecodisseny apropiada. Algunes de les estratègies i accions que les acompanyen són les següents:
* Desenvolupament de nous conceptes (per exemple, reduir al mínim possible la quantitat de recursos materials utilitzats per tal de desenvolupar la funció del producte o servei).
* Reducció del consum i diversitat de materials (per exemple, reutilitzar parts del producte, evitar ús de pintures o altres tractaments superficials...).
* Selecció de materials de menor impacte ambiental (materials derivats de recursos naturals, amb elevat contingut en material reciclat, o que no continguin substàncies perilloses, etc.)
* Reducció de l'impacte ambiental dels processos productius (ser eficients en l'ús d'aigua i energia, produir pocs residus, etc.).
* Optimització de la distribució (minimitzar l'ús d'envasos, reduir el pes del producte, etc.)
* Reducció dels impactes ambientals durant l'ús (incorporar sistemes d'estalvi o millorar l'eficiència en l'ús d'energia i aigua, incorporar l'ús d'energia renovable, etc.)
* Increment de la vida útil (reutilització del producte, eliminar els punts febles del producte, etc.)
* Optimització de la gestió de residus (ús de materials reciclables o biodegradables, simplificar el desmuntatge del producte, etc.)

## Referències

* ↑ Casos pràctics d'ecodisseny Generalitat de Catalunya, 2001
* ↑ Ecodisseny (Guies i eines de suport a la innovació. Eines de progrés)Generalitat de Catalunya, CIDEM; 2005

## Vegeu també

* Etiqueta ecològica
* Etiqueta ecològica de la Unió Europea
* Distintiu de garantia de qualitat ambiental

## Bibliografia

* BREZET,H. i VAN HEMEL, C. 1997. Ecodesign, A promising approach to sustainable production and consumption. Editat per UNEP.
* LEWIS, H.; GERTSAKIS, J. 2001. Design + environment. A global guide to designing greener goods. Greenleaf Publishing.
* TISCHNER, U. et al. 2000. How to do ecodesign? Editat per German Federal Environmental Agency.
* KAZAZIAN, T. 2003. Design et développement durable. Il y aura l'âge des choses légères. Victoires Editions.
* RIERADEVALL, J. 1999. Ecodisseny i Ecoproductes. Editorial Rubes.
* Casos pràctics d'ecodisseny. Disseny per al reciclatge. Generalitat de Catalunya, Departament de Medi Ambient, Junta de Residus, Centre Català del Reciclatge. Barcelona 2001.

## Enllaços externs

* http://www.ecodesignsociety.org/ Arxivat 2013-12-14 a Wayback Machine.
* The Centre for Sustainable Design